Piešťany majú unikátne množstvo kvalitných sochárskych diel. Dlho však neexistoval ich podrobný súpis - vinou nedôslednosti alebo možno aj pre obavy z dedičských konaní. Vznik novej mapy sôch je príležitosťou upriamiť pozornosť na toto dedičstvo, ktorého výnimočnosť ľudia prehliadajú. Viaceré diela sú výsledkom podujatia Socha piešťanských parkov, ktoré sa konalo od roku 1967. Ale kúpeľné mesto priťahovalo umelcov a vzácnych hostí už oddávna. Je na nás, ako s týmto darom naložíme do budúcnosti. Kniha obsahuje výber diel umiestnených vo verejných priestoroch Piešťan alebo vo verejne prístupných átriách budov. Venuje sa rôznym druhom sochárskeho umenia, ako sú sochy, súsošia, reliéfy, busty, lepty, plastiky, pamätné tabule so sochárskou výzdobou, pamätníky, autorské prvky detských ihrísk, umelecky stvárnené fontány, či mariánske stĺpy. V knihe nie sú zahrnuté diela vo forme náhrobkov ani diela v interiéroch, hoci aj tie by stáli za výskum.